Վ.ՎԻԿԵ-ՖՐԵՅԲԵՐԳԱ - Մեր երկրները գտնվում են երկու շատ տարբեր տարածաշրջաններում, հետեւաբար մեր ռազմավարական գործընկերների ընտրությունը միշտ չէ, որ նույնանման կլինի: Սակայն, միեւնույն ժամանակ, իրարից աշխարհաքաղաքական մեծ տարածքի վրա գտնվող երկու փոքր պետություններ կարող են ընտրել համագործակցության փոխադարձ շահագրգռություն պարունակող ոլորտներ: Եվ մենք երկուստեք հաստատել ենք մեր հետաքրքրվածությունը համագործակցությունը զարգացնելու առումով: Մենք երկուսս էլ հետաքրքրված ենք ՆԱՏՕ-ի համագործակցության հնարավորություններով` Լատվիան որպես լիարժեք անդամ, Հայաստանը որպես այդ կազմակերպության հետ շատ արդյունավետ գործընկերություն զարգացնող պետություն: Մենք հայտնել ենք մեր շահագրգռվածությունը ընտրելու առանձին ոլորտներ, որոնց ուղղությամբ կարող ենք համագործակցել նաեւ Եվրոպական նոր հարեւանության շրջանակներում: Բնականաբար առաջ ենք գնալու փոխլրացման սկզբունքով եւ փորձելու ենք գտնել փոխշահավետ եւ արդյունավետ համագործակցության եզրեր: